**61718/AOATO/2020**

**Kedves Elsőéves Hallgató!**

A nyári ápolástan gyakorlattal kapcsolatban az alábbiakról tájékoztatom.

**A gyakorlat a járványügyi helyzetre tekintettel 160 óra időtartamú, mely intenzifikálva, rövidebb időintervallumban, 1 hónap helyett 3 hét alatt kerül megszervezésre**. A gyakorlaton belül a hallgató **kéthetente egy**, legfeljebb 12 órás **ügyeleti gyakorlati** időszakra (ügyelet idejében történő gyakorlati részvételre) is beosztható, amelynek időpontja hétvégére (vagy a hallgató választása esetén éjszakára) esik.

A szakmai gyakorlat értékelése a gyakorlati helyen ötfokozatú minősítéssel (gyakorlati jegy megszerzésével) történik.

Az ápolástan nyári gyakorlat két turnusban teljesíthető:

- **2020. július 20-tól augusztus 07-ig, vagy**

**- 2020. augusztus 10-től augusztus 28-ig**.

**A szakmai gyakorlat a II. évfolyam végén is teljesíthető.**

A szakmai gyakorlat az 1. sz. mellékletben felsorolt intézményekben teljesíthető, a megadott tematika szerint.

**A gyakorlatra jelentkezés klinikák esetében csak a Neptun rendszeren keresztül történik, kórházak esetében személyesen a gyakorlati helyen –** érvényesített **diákigazolvány** és az e célra kiállított **jogviszony igazolás** bemutatásával **–**, **majd ezt követően szintén szükséges a Neptun rendszerben –** „SE Gyakorló KH”, vagy „Vidéki egyetem akkr. Kh” kurzusra **- történő jelentkezés**.

A jogviszony igazolás - ügyfélfogadási időben - a Tanulmányi Osztályon vehető át. Veszélyhelyzet fennállása esetén elektronikus úton kérhető.

**A jelentkezés végső határideje: 2020. június 15.**

A gyakorlat az 1. sz. mellékletben felsorolt intézményeken kívül a hazai orvosképző egyetemek általános orvostudományi karai által, a graduális képzés vonatkozásában akkreditált intézményekben (gyakorló kórházakban) is teljesíthető, amennyiben a kórház fogadja a hallgatót. Ezen gyakorlatok teljesítésére kizárólag a Tanulmányi Osztály előzetes jóváhagyásával kerülhet sor *(formanyomtatvány a honlapról letölthető).* A jóváhagyásra vonatkozó bejelentést a gyakorlat megkezdése előtt legalább két héttel évfolyam ügyintézőjének kell leadni a Tanulmányi Osztályon.

Előzetes dékánhelyettesi engedély alapján lehetőség van arra is, hogy külföldi akkreditált képzőhelyen teljesítsék a gyakorlatot. A kérelmet az ápolástan tárgy oktatásáért felelős (Tódorné Bognár Krisztina, Urológiai Klinika) véleményével ellátva a Tanulmányi Osztályon kell leadni, melyhez csatolni kell a kórház fogadónyilatkozatát és akkreditációs nyilatkozatát is. Külföldi gyakorlat teljesítés esetén, amennyiben a vizsgáztatás külföldön nem megoldható, a vizsgát az itthoni gesztor intézetben szükséges letenni.

A belföldi gyakorlóhely jóváhagyására szolgáló nyomtatvány, a szakmai gyakorlatok külföldön történő teljesítéséről szóló tájékoztató, a külföldi ápolástan nyári gyakorlat engedélyeztetésére szolgáló formanyomtatvány, az előzetes akkreditációs nyilatkozathoz használandó formanyomtatvány és a gyakorlat teljesítésének igazolására szolgáló formanyomtatvány a kar honlapjáról letölthető.

**Nem egyetemi, illetve külföldi gyakorlat teljesítés** **esetén** a szakmai gyakorlatot az erre a célra, a karon rendszeresített értékelő formanyomtatványon kell leigazolni a gyakorlóhelynek. Kérem, hogy az erről szóló igazolást a teljesítést követően haladéktalanul, de legkésőbb **2020. szeptember 04-ig** szíveskedjék a Tanulmányi Osztályon leadni.

Kérem, fokozott figyelmet fordítson arra, hogy az igazolás dátuma ne legyen korábbi időpont, mint a gyakorlat vége.

Egyetemi klinikán teljesített gyakorlat igazolását az adott oktatási szervezeti egység rögzíti a Neptun-rendszerben.

Tájékoztatom, hogy a 33/1998. (VI.24.) NM rendelet alapján a hallgatóknak a szakmai gyakorlat megkezdése előtt előzetes munkaköri alkalmassági vizsgálaton kell részt vennie, e nélkül a gyakorlat nem kezdhető meg.

Az ápolástan gyakorlat teljesítése alól az alább felsorolt feltételek teljesülése esetén – 2020. június 15-ig a Tanulmányi Osztályra benyújtott kérelem alapján - kaphat felmentést,

− egyetemi felvétele előtt legalább **hat hónapot folyamatosan dolgozott,** mint ápoló, segédápoló és ezt hivatalos dokumentummal igazolja, vagy

− **egészségügyi szakközépiskolát, vagy egészségügyi főiskolát végzett.**

Fentieken kívül felmentésre nincs lehetőség!

Budapest, 2020. május 26.

**Dr. Kellermayer Miklós**